LidanRubinov/Halacha-QA huggingface dataset:
שאלה: לספר לחניכה שלי שהיא גויה?: תוך כדי דיבור עם חניכה (שידעתי שהיא מאומצת ואינה בת ביולוגית להוריה), היא אמרה לפי תומה, שכאשר התירו לה לראות את פרטי הוריה הביולוגיים, התברר לה שהם גויים (הוריה נסעו לחו"ל ושם בחרו בה). הדבר די הדהים אותי, וזה בעצם הפתיח לשאלה: האם היא בעצם גויה? אציין שהיא אומצה בגיל 0, וכעת היא כבר עברה את גיל המצוות. האם יש חיוב לדווח על כך לרבנות, מה יהיה כשהיא תרצה להינשא? היא כיום שומרת מצוות ולומדת במוסד דתי, אולם לא נראה לי שעברה תהליך כלשהו של גיור. מה הדין במקרה כזה? קשה לי מאד לשתף את הוריה משום שמדובר בפרטיים חסויים שנאמר בדרך אגב.
תשובה: הילדה גויה. ואם היא רוצה להיות יהודיה עליה לעבור תהליך גיור ואם הוריה המאמצים דתיים והיא רוצה לשמור מצוות היא יכולה להתגייר ולהיות גרת צדק כשרה לכל דבר אלא שלא תוכל להנשא לכהן. את לא צריכה לדווח על כך אלא לומר לילדה עצמה בעדינות, את המצב ושהיא תבקש מהוריה שיטפלו בגיורה אפשר לעשות זאת בצנעה שאף אחד ממכריה לא ידע על כך. ואולי ליתר זהירות מוטב להתיעץ עם המחנכת והמנהל שלה איך לדבר איתה.
שאלה: לימוד בישיבה למרות התנגדות האם?: אני נער חוזר בתשובה, לאחרונה דיברתי עם אמי לגבי לימוד בישיבה, היא גילתה התנגדות חריפה, בכתה ונגרם לה צער רב רק מהמחשבה שאני חושב בכיוון הזה. מה עלי לעשות?
תשובה: אתה הולך בכיוון הנכון. אילו אמא שלך ידעה מה זה ישיבה היא לא היתה כל כך נבהלת. אני בטוח שאחר כמה שנים שאתה תהיה בישיבה האמא שלך תתגאה בך יותר מכל הילדים אלא אם כן גם אחים אחרים יחזרו בתשובה. אז היא גם תתגאה בהם. אל תמנע בגלל התנגדות אמך ותלך לישיבה ותצליח. אם בכל זאת אתה נתקל בקושי תפנה שוב אלי. עלה והצלח.
שאלה: דריכה על ספרי קודש בגניזה: האם מותר להכנס למכולה של גניזה בשביל לחפש ולהציל ספרים בכדי להשתמש בהם, למרות שבכך אתה דורך על דפי ודברי קודש?
תשובה: מותר, שעיקר כוונתך להציל ולא לבזות.
שאלה: טעם מצוות השבת: מה הטעם למצוות השבת?
תשובה: חיים אנו בעולם שמלכתו   הסופיות, ומלכו   החידלון. הזמן דורס ושוחק, משכיח ודוחק רגלי כל אושר אל זקנה מביישת. עולם של העדר מנוחה, עולם ריצה ורדיפה. מדבר תעתועים אדיר מימדים, שבו נידון כל שביב אור לאבדון בשטף רוגז של חולין, של מטלות, טרדות, צרכים. "מה היה העולם חסר? מנוחה. באה שבת   באה מנוחה". יום ולילה שלמים, אחר שישה מלכים רודפים, מתישים, הניח הבורא ידו על השבת ולחש: "די". הזמן   קופא, הטרדות והדאגות נעלמים מן האופק והלב. שביבי האור מתרבים והולכים, מתפשטים ומשווים צבע חדש לנוף החיים. בתוך ממלכת החידלון מופיעה המלכה האמיתית   ממלכת הנצח, וחיוכה המאיר מסיר מעל פנינו העייפות את האבק המבזה של החולין. ובתוך ממלכת האור, הקדום, ההווה, העתידי, הנצחי, מתעוררים היצורים לכסוף לבוראם, שבים ונזכרים במקור חיותם, עולים ובוערים, חושקים ומתאווים   לחי העולמים. רגע אחר רגע, שעה אחר שעה, עד שבני ההיכל, הכוספים לחזות בזיו העולמים, מסלקים מן העולם כולו את הצללים. אבל כדי שאותה דממה ברוכה, רוויה רזים שמעל לזמן, אכן תיגע בלבנו, נדרשים אנו לפנות לה מקום, לתת לה מרחב, להטות לה אוזן. לעצור את שטף המעשים. אפילו לא לגעת במה ששייך אל מדבר התעתועים. אפילו לא לדבר על שטף הרוגז של עולם החולין. לנתק מגע, ליום שלם, מדהרות מצעדי הזמן. להאזין   לחי העולמים. לקרוע את חוטי העשייה. להתדמות לאחד ויחיד שאינו זקוק למעשים   בורא כל עולמים..אלו הן מילים ספורות בעניין מהות השבת. אם אתה מעוניין להרחיב את ידיעותיך במהות מצוות השבת - איסורי מלאכה, סעודות השבת, קידוש וכדומה, אני ממליץ לך מאד על ספרי "מלכות". אפשר לקרוא או להזמין אותו דרך האתר שלי: לאתר לב הדברים
שאלה: ברכת בייגל שנאפה לאחר בישול: ישנם בייגלים בעלי מרקם דחוס, שאופן הכנתם כדלקמן: מכינים בצק דומה לבצק לחם, מתפיחים מעט ומבשלים במים עמוקים. לאחר הבישול, אופים. מה ברכתם?
תשובה: אם הוא אינו ראוי לאכילה לאחר הבישול במים, אזי מתברר שהעיקר זו האפיה, וברכתם "המוציא".
שאלה: בחור שעזב אותי.: יצאתי עם בחור במשך חודשיים לאחר שכבר שנה שעברה יצאנו והקשר נפסק מצידו. השנה שוב נוצר הקשר למטרה רצינית יותר, אך לאחר חודשיים וקצת שהענינים התקדמו עוד יותר ודברנו על מטרה רצינית יותר הבחור פשוט הרים טלפון ואמר שהוא רוצה לסיים את הקשר כי הוא חושב שהוא לא יכול לספק אותי ולגרום לי להיות מאושרת ולכן עדיף לסיים את הקשר מאשר להמשיכו ולגלות שאכן כך יהיה. תשובה זו העמידה אותי במצב קשה אני לא מפסיקה לחשוב. מה עושים, איך מתקדמים מקשר כזה וממשיכים הלאה?
תשובה: לפי ההסבר שהבחור אמר מדוע הוא מבקש לסיים את הקשר, נראה שהוא חש שאת מצפה ממנו יותר ממה שהוא יכול לתת לך. על כן תבחני את עצמך האם זה כך, ואם כן האם את יכולה להשתנות ואם זה אינו כך, עליך לשכנע אותו בזה. כמובן הדבר צריך ברור לגבי הצפיות שלך מבן הזוג אם הגישה היא לתת יותר מלקבל, או הגישה היא לקבל. ואולי זה היה רק תרוץ מצידו. ואז כדאי להפסיק לחשוב עליו ולהפיק לקחים וללכת לכיוון חדש.
שאלה: עבודה וכסף בחו"ל: אני תושב חוזר מארה"ב (לפני כשנתיים). יש לי עדיין חשבון חיסכון שם, כמו כן אני עדיין נוסע לשם כל שלשה חדשים ל 5-6 שבועות לעבודה כווטרינר ומשם עיקר פרנסתי. האם יש בעיה או סיכון בהשארת החיסכון שם, והאם יש בעיה בכך שמקור פרנסתי הוא שם, כאשר רובה "מתבזבז" בא"י ואני מתגורר בא"י מעל 8 חדשים בשנה עם משפחתי. את רוב זמני הפנוי בארץ אני מקדיש למשפחתי וללימוד תורה והיתחזקות.
תשובה: אתה נוהג נכון. וכאשר תמצא פרנסה מסודרת בארץ תוכל להפסיק את הנסיעות לחו"ל. ואת החסכונות אתה יכול להחזיק שם, אם לפי שיקולך זה נכון מבחינה כלכלית. אשריך שאתה מקדיש זמן רב לתורה ולהתחזקות במצוות.
שאלה: תפילין וכיבוד אב: הורי חילוניים ואני מנסה להתקרב. האם מותר לי לנסות ולשכנע ללחוץ לנדנד לאבי כדי שיניח תפילין לפחות פעם אחת בחייו?
תשובה: אשריך שאתה מתקרב תמשיך להתקדם בקיום המצוות בעצמך. וככל שאתה תתקדם יש סבירות שזה ישפיע מאליו גם על המשפחה. אתה יכול ללא לחץ להציע לאביך להניח תפילין, ואם יסרב אל תבקש יותר בנתיים ותמתין עד שתרגיש שהזמן בשל להציע שוב.
שאלה: האכלת צמחים טורפים בחרקים: קבלנו במתנה דיונאה (סוג של צמח טורף) ורצינו לדעת האם מותר לתת לצמח לאכול נמלים או חרקים אחרים שאנו מביאים לו מבחוץ מצד צער בעלי חיים, ומה הדין אם הבאנו לו לאכול חרק שמזיק לנו בבית, חרק שממילא תכננו להרוג, חרק לא מועיל ולא מזיק, מותר להשאיר אותו על פני החדר ולתת לו לאכול מה שילכוד בעצמו מבלי "לעזור" לו בזה, האם משנה מה דרך ההריגה של החרק (לדוגמא אם נגרם לו סבל וכמה)?
תשובה: אין לגרום סבל לאף יצור חי אפילו לא לחרק. אך האכלת חרקים ללא סבל ובפרט חרקים הגורמים סבל לאדם, מותר לאפשר לצמח לטורפם.
שאלה: ברכות השחר או פסוקי דזמרה: אם אני מגיע לבית הכנסת באיחור, ואני יכול להספיק להגיד עד שהציבור יגיע ליוצר אור או ברכות השחר, או ברוך שאמר אשרי וישתבח. מה אני צריך לומר?
תשובה: אם אתה יכול להגיד מנטילת ידיים עד סוף ברכות התורה, ואז להגיד ברוך שאמר אשרי וישתבח, ואחר התפילה תשלים ברכות השחר, הכי טוב. אם לא, הדברים יותר מסובכים. כמובן שכל זה בדיעבד ולכתחילה צריך לא להגיע למצב כזה. עיין בספר אשי ישראל על התפילה. הרב אברהם פרל
שאלה: מבחן שנבדק בשבת: האם מותר לקבל מבחנים ממורה שבודק אותם בשבת?
תשובה: מותר, רק תבקשו ממנו מבעוד מועד שלא יבדוק אותם בשבת.
שאלה: שימוש באביזרים שונים באפוד בשבת: האם מותר מלבד הכוננות הרגילה שנמצאת באפוד (מחסניות ומים), לקחת ולהשתמש גם באביזרים נוספים הנחוצים לפעילות המבצעית, אך אינם אמצעי לחימה, לדוגמא - סכין, לפעמים נחוץ לחתוך חבלים, טוש, לכתוב מספרי ת.ז של מבוקשים, פנס, תחבושת אישית נוספת. האם יש כלל לגבי אביזרים כאלו?
תשובה: מותר, מפני שהם חלק מצורך הפעילות המבצעית.
שאלה: זיווג מן השמים?: חכמים אומרים שזיווגו הראשון של האדם הוא מן השמים וזיווגו השני של האדם הוא לפי מעשיו, אך איך זה יכול להיות לגבי אדם גרוש שהתחתן עם רווקה או להיפך, זה סותר את האמרה?
תשובה: בזיווג ראשון, הבנת שהכוונה לחתונה ראשונה, (כפי שבאמת נראה במבט ראשון כשקוראים את הגמרא) ובה הזיווג נעשה על ידי בת קול משמים, מי ינשא למי, אבל בזיווג שני, חתונה שנייה, משדכים לפי מעשי האדם, ומתוך כך שאלת בצדק מה יקרה אם אחד זאת חתונתו הראשונה, שאז צריך להיות לפי הבת קול ולא לפי מעשיו, והבן זוג השני זה חתונה שנייה שלו שאז יהיה לפי מעשיו, איך יהיה הזיווג. אך יש מפרשים שמסבירים שהכוונה בזיווג ראשון, מי שאמור להתחתן בשלב ראשוני עם אשה מסוימת, ויתכן מכל מיני סיבות שהחתונה לא תצא לפועל, כגון שחטא הבן זוג ומת עוד לפני החתונה, ואז נשארת האשה בלי בן זוג שהיה אמור להיות לה בזיווג ראשון, ממילא למרות שהאשה רווקה, עכשיו הזיווג שלה הוא זיווג שני, לא הזיווג המקורי. הרב אברהם פרל.
שאלה: ל"ג בעומר הוא מנהג נכון?: יש שמפריכים לכאורה את הסיבות למדורת ל"ג בעומר ואף את יום פטירתו של רשב"י, ובכלל שכל שמחת ל"ג בעומר הוא מנהג שיסודו בטעות. מה דעתו של הרב בנושא זה?
תשובה: אמנם ל"ג בעומר לוטה בערפל. לא ברור בדיוק מה מקורו והנסתר בו מרובה מהגלוי, ואכן מתאים הוא לתורת הנסתר. ולפחות מימי הארי הוא ידוע לנו כיום שמחה לתורת הסוד בישראל והוא נהוג מאות בשנים בכל תפוצות ישראל. המזלזל בו מזלזל בעצם בכל החכמה הפנימית שגדולי ישראל וענקי הרוח ב-700 שנה האחרונות התעמקו בה, מהרמב"ן, המהר"ל, רמח"ל, הגר"א ועד גדולי דורנו הרב קוק והרב סולוביצ'יק. כל המפקפק בעומקה של חכמה זו מתנתק בעצם משרשרת הזהב של תורת ישראל בכל מאות השנים האחרונות.
שאלה: לימוד גמרא בעיון: א. האם בלימוד גמרא בעיון מותר להעלות סברות שאף ראשון לא העלה כל עוד זה לא להלכתא? ב. איך הגר"א חלק על ראשונים?
תשובה: א. מותר. ב. להגר"א תמיד היו הוכחות וסימוכין מן הראשונים.
שאלה: תפילה בחצר בית הכנסת: ועד בית הכנסת שבו אני מתפלל החליט שבימי הקיץ ציבור המתפללים יתפללו בחצר בית הכנסת מכוון שזה מנהג המקום. האם מבחינה הלכתית הדבר אפשרי?
תשובה: לא מתפללים בחצר בית-הכנסת ללא סיבה ממשית, דוגמת שיפוצים וכדומה.
שאלה: ספר לנשים לפני החתונה: אני עומדת להתחתן בעוד כחודש בע"ה ואימי קבעה לי לחתונה איפור ותסרוקת אצל בן (אני שומרת על נגיעה ועל לא להסתפר אצל בנים), ניסיתי להניא את אימי מכך אך היא נחושה לעשות זאת בגלל המחיר הזול שגובה. בנוסף היא טוענת שיהיו עוד אנשים במקום (זה בבית של סבתו עם אחותי), מה לעשות?
תשובה: אין הצדקה לקחת ספר בשביל חסכון בכסף. עדיף לקחת ספרית ולחסוך בדבר אחר בהכנות לחתונה. לדעתי עליך לעמוד על כך.
שאלה: התפלל עם בגד מלוכלך : אדם שהתפלל ולאחר מכן נודע לו שבגדו התלכלך ממי רגלים של ילד והיה קצת ריח מהבגד, האם יצא ידי חובת תפילה?
תשובה: בדיעב הוא יצא י"ח תפילה.
שאלה: מזיגת כוס בפגישות שידוכין: בפגישות שידוכים, האם יש היתר למזוג כוס שתיה לבחורה?
תשובה: מותר.
שאלה: קבלת מתנות מהורים גויים: האם גר יכול לקבל מתנות מהוריו, בהנחה שהם בכלל לא מתערבים בחייו ונותנים לו לשמור מצוות?
תשובה: מותר.
שאלה: גרושה ואח בעלה הראשון: האם לגרושה מותר להתחתן עם האח של בעלה הראשון?
תשובה: לא.
שאלה: טהרה לעברה ניתוח לשינוי מין: איש ששינה את מינו לנקבה ע"י ניתוחים, האם לאחר מותו תיערך הטהרה כאישה ע"י נשים או על ידי גברים?
תשובה: אין צורך כלל לטהרו, אפשר לקוברו כמות שהוא.
שאלה: רב שאמר שאיננו מתאימים: יצאתי עם בחור במשך חצי שנה, הרגשתי שהוא הזיווג שלי, אבל בכדי להיות בטוחה פניתי אל הרב בכדי לבדוק התאמה, אותו רב מכיר את משפחתי ואותי מזה מספר שנים, הרב אמר שיש התאמה. לאחר זמן מה הוריו של הבחור פנו לרב מבני ברק והוא אמר שאנחנו לא מתאימים. ליבי נשבר, הוריו רוצים שנפרד, מה לעשות?
תשובה: אם הבחור רוצה ואת רוצה והשאיפות שלכם חיוביות ואתם רוצים לבנות בית של תורה, מדוע צריך לשאול על התאמה? אם אין בעיות ביניכם, אתם אוהבים, ורוצים להתחתן, תשכנעו את ההורים.
שאלה: מכוניות בעלי סמלים הכוללים צלב: ישנן יצרני מכוניות שסמלן כולל שתי וערב, כדוגמת שברולט ואלפא רומאו. האם מותר לרכוש לנהוג לנסוע ברכב הנושא סימן שתי וערב כחלק מהסמל שלו? האם במידה ומסירים את הסמל, ניתן לנסוע ברכב, הגם שלמעשה הסמל מופיע על המכונית, על ההגה ועל המפתח, ומה צריך לעשות בקשר למכוניות אלו?
תשובה: כיום, הצורה הזאת בסמלים שלהם אינה מעידה על אמונתם, ולכן מותר לנסוע ברכב שיש בו צורת שתי וערב כחלק מסמל הפירמה. למעשה, תשתדל לטשטש ככל האפשר.
שאלה: תפילת פועלים בשעה מוקדמת: אני גימלאי ונכון להיום איני עובד, אני מתפלל בכל בוקר בשעה 05:15 כחזן וכמשלים מניין. ישנן תקופות בלוח השנה שזמן הנחת התפילין בשעה מאוחרת, ואני נאלץ להעדר מתפילה בשעה זו, יען כי איני מחוייב ל"תפילת הפועלים". אך היות ומרבית המתפללים מבוגרים, אני גורם להם מפח נפש בזה שאין מי שישמש להם חזן, וכמובן גם פגיעה במניין. שאלתי האם חל איסור מוחלט להתפלל בשעה זו, ומה כדאי לעשות?
תשובה: אינך יכול להתפלל בשעה שבה אי-אפשר להתפלל. תגיד להם שבימים מסוימים אלו יתחילו את התפילה מאוחר יותר, כראוי.
שאלה: אחריות לתיקון ספרי תורה: בבית הכנסת שלנו ישנם מספר ספרי תורה שהתגלו כפסולים. הספרים הינם ספרים משוחים ועלות תיקונם גבוהה. חשוב לציין שהספרים מושאלים לבית הכנסת. אני מבין שמעיקר הדין החובה היא על בית הכנסת לתקנן ולא על המשאיל, אולם מה עושים אם אין לבית הכנסת יכולת כלכלית לתיקון הספרים וגם המשאיל לא רוצה לתקן, האם מותר לי להגיד למשאיל שבמידה והוא לא מתקן אני מעביר את הספר לגניזה?
תשובה: מותר לך להעביר את הספרים לגניזה בהסכמתו, שהרי הוא הבעלים של הספר תורה הזה. אבל אם הוא אינו מסכים לכך, תגיד לו שיעביר את ספר התורה לבית-כנסת אחר.
שאלה: בר כוכבא ול"ג בעומר: האם ישנו קשר בין בר כוכבא לבין ל"ג בעומר?
תשובה: יש השערה המקשרת את מות תלמידי ר"ע עם נפילתם בקרבות בר כוכבא וממילא את ל"ג בעומר עם אירוע מיוחד שארע באותה התקופה (אולי יום ירושלים של בר כוכבא שכידוע שחרר לזמן מה את ירושלים?), אולם כל ההשערות מפוקפקות ואיש לא יודע דבר. הנסתר מרובה מהגלוי ולכן ל"ג בעומר נקשר בצדק עם תורת הנסתר.
שאלה: דחייה מהמראה החיצוני: בתי בת כמעט 22, בוגרת אולפנא שנחשבת מאוד טובה. כל החברות שלה כבר מתחתנות מסביב. כרגע יש לה קשר עם מישהו בן תורה בחור ישיבה פשוט מדהים. לדעת הממליצים. אלא שהמראה החיצוני שלו מאוד דוחה אותה. מה עושים במקרה כזה?
תשובה: למראה חיצוני לפעמים מתרגלים. לכן אולי כדאי לראות אם במשך הזמן התחושה משתנה. אך אם התחושה של הדחיה נמשכת אין להמשיך את הקשר. אי אפשר להתחתן אם תחושות של דחיה מהמראה החיצוני.
שאלה: לגרש את אישתי?!: התחתנתי לפני ארבע שנים וב"ה יש לי אישה נפלאה והקשר בנינו מצוין. אני מאחל להרבה זוגות קשר נפלא כזה. הבעיה היא שלאישתי יש בעיה להכנס להריון. ניסנו מספר טיפולים (תמיד אפשר עוד) ולא הלך. אני היום שבור מהעניין. אין יום כמעט שאני לא מתפלל על זרע של קיימא. זה מלווה אותי לכל מקום, כל יום. זה ללכת ברחוב כמו אב שכול, שכל מקום שהוא הולך הוא חושב על הבן שלו. כלפי חוץ אני משדר עסקים כרגיל, אני מאמין שאפילו אישתי לא יודעת עד היכן זה מגיע אצלי בנבכי הנפש. אני היום בן שלושים וארבע ולא יודע מה לעשות. לגרש את אישתי ח"ו? והרי אין לך פגיעה, עלבון, והשפלה גדולים יותר. ובמיוחד כלפי אישתי שאני כל כך אוהב - בשר מבשרי. והיא גם אוהבת אותי. זה יהיה כמו הציווי לאברהם אבינו לעקוד את יצחק. אבל אעשה זאת אם זאת ההלכה. לשאת עוד אישה, עם ההיתר ההלכתי אני עוד יכול להסתדר, אבל איך אפשר לחיות בבית מסובך כזה, לנסות עוד טיפולים ולהתפלל, שמעתי גם על זוגות שבסוף נשארו בלי ילדים. להשאר בלי ילדים והעיקר האישה, אני מכיר זוגות שזו היתה הבחירה שלהם. אני לא יודע אם זה לפי ההלכה. אנא יעצו לי רבנים טובים, אם אחכה עוד שש שנים אהיה בן ארבעים אני רוצה להחליט בשנה הקרובה שלא יהיה מאוחר מדי עבורי.
תשובה: ראשית עליך להיות בשמחה ובאמונה ולקוות לטוב כי השמחה מביאה ברכת ד'. ולעומת זה הצער מסלק את הברכה. תתאזר בסבלנות ותאמין שהכל לטובה. תמשיך לחיות עם אשתך באהבה. שימלאו משאלות לבך לטובה ותזכו ולזרע של קיימא.
שאלה: יום ירושלים מוקדם?: השנה יוצא יום ירושלים ביום שישי, והקדימו אותו ליום חמישי, רציתי לדעת מה הדין לגבי הלל, האם לאומרו ביום שישי או חמישי?
תשובה: זה היום - כח באייר, החל השנה ביום שישי - עשה ה' נגילה ונשמחה בו. בו ביום ולא ביום אחר. איש לא הקדים את יום ירושלים, מלבד כמה מדפיסי יומנים שעשו זאת על דעת עצמם. אולי בגלל טקסים מסוימים של עירית ירושלים שבצדק הקדימה אותם ליום ה', אך אין הדבר נוגע כלל להלל והודאה הנאמרים אך ורק ביום שישי.
שאלה: מחיר שגוי על מוצרים במכולת: ראיתי במכולת מוצר שרשום עליו מחיר אבל על המדף היה רשום מחיר מסויים וכשהגעתי לקופה ראיתי בחשבונית שקיבלתי שהמחיר גבוה יותר. הסבתי את תשומת ליבה של הקופאית והיא בדקה מה כתוב על המדף ואמרה שאני צודק וזיכתה אותי על ההפרש בין המחיר הזול שהיה רשום על המדף לבין המחיר בחשבונית. לאחר שהגעתי הביתה גיליתי שגם על המוצר היתה מדבקה עם המחיר הגבוה אבל היא הייתה במקום לא רגיל (בתחתית הקופסא) ולכן גם אני וגם הקופאית פיספסנו אותה. המחיר שהיה רשום על המדף הוא מחיר אמיתי שהיה פעם וכנראה הם פשוט העלו את המחיר. שאלתי - האם עלי להחזיר להם את ההפרש כיוון שסוף סוף מצאתי את התווית עם המחיר הגבוה על המוצר או שכיוון ועל המדף היה רשום מחיר זול והם הסכימו לזכות אותי עלי להשאיר זאת כך?
תשובה: המחיר המפורסם והגלוי לעיני הקונה הוא הקובע את תנאי ה"עסקה" (הקניה). לכן אין אתה צריך לשלם את הפרשי המחיר. בכבוד רב, הרב יהודה אודסר
שאלה: דברים בטלים בבית הכנסת: האם כאשר יש שני כיסויים על הארון קודש בבית כנסת, מותר לדבר בו דברים בטלים או להתעסק בדברים אחרים, שאינם קשורים לתפילה או ללימוד תורה?
תשובה: קדושת בית-הכנסת לא קשורה למספר הכיסויים שיש על ארון הקודש. בית-הכנסת קדוש מצד עצמו, ללא קשר לנוכחות ספר התורה, ולכן אסור לדבר בו דברים בטלים.
שאלה: גילוח בימי הספירה: בשנה שעברה הרב פרסם כי לדעתו מצוה להתגלח לכבוד שבת קודש בימי בין המצרים, ואילו לגבי ספירת העומר פסק הרב (פורסם בעיתון בשבע) כי ראוי להשתתף בצער הציבור ולא להשתמש בקולא זו. במה חמור דין ימי הספירה מימי בין המצרים?
תשובה: כמדומה שלא דייקת כל כך בדברי, הם כתובים בספר זמנים פרק ג, ז  ופרק ח, יא. והעיקר למעשה שנכון לנהוג כמו ההורים, אבל מי שאין לו מנהג לענ"ד מוטב שיתגלח לפני שבת, הן בספירת העומר והן בשלושת השבועות עד ראש חודש אב. מכל מקום יש הבדל לטובת שלושת השבועות, שעד ראש חודש רבים מהספרדים לא נהגו באיסור תספורת.
שאלה: ההבדל בין פסוקי דזמרה להלל?: אנו משבחים את ה בכל יום בתפילה, אבל הלל שמור רק לזמנים מיוחדים. מה ההבדל המהותי שיש בהלל השונה משאר המזמורים, ובפרט משירת הים בה גם משבחים על ניסי ה?
תשובה: אדם שניצל מצרה מודה לזה שהציל אותו במיוחד אם הקדוש ברוך הוא הציל בדרך ניסית, וזה בעצם זה מה שקראנו לו הודיה. זה מיוחד לאדם שניצול. לעומת זאת יכול אדם לספר בשבח המציל כגון לספר שיש לו כח לשנות את הטבע, או שהוא גומל חסדים ומציל מהצרה, זה תאור של גדולת המציל, שבח, אבל לא הודיה, זה יכול לומר גם מי שהנס לא עזר לו. פסוקי דזמרה עניינם לימוד גדולת הקדוש ברוך הוא, בלא קשר האם אנחנו הרווחנו מזה, אלא ההכרה בגדלות הקדוש ברוך הוא. כיונת לשאלת ראשונים במחזור ויטרי. הרב אברהם פרל.
שאלה: מתנה להורים ממעשר כספים: לפני שבוע פרצו לבית הורי וגנבו כסף, ואת התכשיטים של אימי. מצבם הכלכלי של הורי לא משגשג כלל. האם אני יכולה לקנות לאימי תכשיט חדש מכספי מעשר כספים, חשבתי לתת לה את המתנה סמוך לחג השבועות כמתנה לחג?
תשובה: בכספי מעשר כספים אי-אפשר לקנות תכשיטים. אם רצונך לקנות לאימך תכשיט, אל תתני באותו חודש מעשר כספים.
שאלה: יחסנו לח"כ הפועל להחריב ישובים : אבקש להפנות לכב תורתו שאלה בדבר יחסנו המתבקש אל ח"כ דתי, הפועל להחרבת ישובים בארצנו. הנ"ל מתבטא זה זמן רב בדבר הצורך, כדבריו, להחריב מספר רב של ישובים בארץ-ישראל, ומאז נבחר לכנסת פועלו איננו יותר בגדר הבעת דעה בעלמא, אלא מבצע פעולות מעשיות בתוקף תפקידו כמחוקק, וכנראה בשליחותו של ראש-הממשלה, לשם הכנה מעשית לגירוש יהודים, החרבת רכושם והגליתם ממקום מושבם, ר"ל. כיצד יש להתייחס אליו? אציין כי יש לי הכרות רבת שנים עם הנ"ל, ואני פוגשו לעיתים. התנהגותו לבבית ביותר, ואני מתקשה מאוד להשיב לו באורח פנים מאיר, כפי שנהגתי בעבר. מן הסתם אנשים הקרובים אליו ואל מקום מגוריו נתקלים בהתלבטות זו באופן יום-יומי. לענ"ד, יש אם כן חשיבות ציבורית להנחות את ציבור יראי ה איך להתנהג בחיים היום-יומיים, בחיי קהילה וישוב, בחיי תורה ובית-כנסת.
תשובה: גוף בריא שאוכל דבר מקולקל, מקיא אותו מיד. אם אתם ציבור בריא, אתם באופן טבעי מקיאים אותו החוצה כדי להשאר בריאים, לאור עזיבתו את המחנה הלאומי והצטרפותו למחנה הנגדי. אם היה לו שכל הוא היה עוזב את היישוב באופן עצמאי, ולא גר במקום בו הוא פועל להחריבו ומרגיז את התושבים. אתם כציבור, רשאים להחרים אותו, אבל הוא אינו מוחרם באופן אוטומטי.
שאלה: הריגת יתושים : האם מותר להרוג יתושים בכל דרך שהיא, אף שגורם להם סבל?
תשובה: מותר להרוג יתושים אם הם גורמים לנזק, אבל אין ענין לגרום להם צער תוך כדי הריגתם.
שאלה: הלכות הסמוכות לשבת: בעלי ואני התחלנו ללמוד את ספרך פניני הלכה כסדר, עלו לי מספר שאלות לגבי הפרק של ההכנות לשבת: 1. כתבת שמותר לאדם לעסוק במסחר גם בשעתיים שלפני שבת ולעבוד עבודה רצינית בגינה אסור. לא הבנתי את פשר ההבדל בין מלאכות אלו. האם שטיפת הבית, (שהיא מלאכה אבל ניכר כי נעשית לכבוד השבת), מותרת בסמוך לשבת?מה היחס בין מלאכות שאסורות לעשיה לפני שבת לבין ההכנות לשבת שמותרות? 2. לגבי הפלגה בספינה. למה חוששים לחילול שבת רק בשלושת הימים הסמוכים לשבת ולא חוששים לזה גם בימים הראשונים השבוע (כמובן שהכוונה שההפלגה תמשך גם ביום השבת)?
תשובה: לדעת הרבה פוסקים מסחר אינו נחשב מלאכה, ולכן אינו נכלל באיסור. בנוסף לכך, רוב המסחר שמתבצע לפני השבת הוא לצורך שבת, ולכן לא אסרו מסחר. לעומת זאת שאר העבודות עיקרם לצורך חול, ולכן באופן סתמי הן אסורות, ורק כאשר הן נעשות לצורך שבת - מותרות. שטיפת רצפה אינה נחשבת מלאכה, מפני שאין צורך להיות מקצוען כדי לדעת לשטוף רצפה. ולכן מותר לשטוף רצפה לפני שבת, אפילו למי שמקבל על כך שכר ואינו עושה זאת לצורך שבת. אמנם לאדם שפרנסתו הקבועה משטיפת רצפה, אסור לשטוף רצפה בשכר סמוך לשבת שלא לצורך שבת. 2. בשלושת הימים הראשונים של השבוע אדם יכול לעסוק בעסקיו בלא לחשוב מה יהיה בשבת, ולכן מותר לו לצאת להפלגה ממושכת בימים הללו, וכשתגיע שבת יסתדר לפי הכללים ההלכתיים, שמה שמותר לעשות בשבת (מפני פיקוח נפש וכיוצא) יעשה, ומה שאסור לא יעשה. אמנם עייני בפרק א' בסוף הלכה יב, בסוגריים, ובהערה 5, שנחלקו הפוסקים במצב שבו ברור לאדם שעקב הפלגתו יצטרך לחלל שבת (לצורך פיקוח נפש), שיש אוסרים ויש מתירים.
שאלה: אם מנוחה מול אב חי?: במצוות כיבוד הורים מי קודם למי האם המנוחה או האב החי, ומה הדין כאשר האב מגדף את זכרה של האם?
תשובה: כבוד אב חי קודם לאם שנפטרה. ואולם עליך להפציר באביך שלא יגדף ח"ו את אמך המנוחה. ואם זה לא עוזר תמעט לשוחח איתו כדי לא לשמוע את הגידופים.
שאלה: החזר הלוואה מכספי מעשרות: קבלתי הלוואה מגמ"ח כדי לפתוח עסק. האם ניתן להחזיר את ההלוואה מכספי מעשרות?
תשובה: לא ניתן להחזיר את ההלוואה מכספי מעשר, משום שזהו חוב פרטי שלך כלפי המלווים.
שאלה: עליה לתורה לנשוי לגויה: האם מותר לעלות לתורה בן לאמא ואבא יהודים ממוצא ספרדי שחי עם אשה לא יהודיה, יש סכנה שאם לא יעלה לתורה ידיר את רגליו מבית הכנסת ויעזוב או יתרחק מעולם התורה?
תשובה: בעצם נישואיו לגויה הוא התנתק מעם ישראל! ילדיו כבר אינם ישראלים! אולי יש מקום לקרבו אם יש סיכוי שיחזור לחיק עם ישראל. מאידך יש סכנה שהעלאתו לתורה תעודד נישואי תערובת ותרבה שמד בישראל. שה' ינחה אתכם בעצה טובה מלפניו.
שאלה: צירוף מאכלים שונים לברכה אחרונה: כאשר אני אוכל דברי מזונות בשיעור פחות מכזית, ופירות משבעת המינים יותר מכזית. האם צריך האחרונה להזכיר בנוסף לפירות גם את המזונות, ומה במקרה שגם מהפרי אני אוכל פחות מכזית, האם השיעורים מצטרפים?
תשובה: על פחות מכזית אין מברכים ברכה אחרונה, ולכן איזכור המזונות הוא מיותר ומהווה הפסק
שאלה: 430 שנה מושב בני ישראל במצרים: גדולי פרשני ח עושים חשבון מימי אברהם עד יציאת מצרים, אך אברהם ויצחק הם לא בני ישראל הלא כתוב מושב בני ישראל?
תשובה: ישנם הרבה דעות שגדרם של האבות הם בני נח, אבל ישנם דעות בח שהאבות כן נחשבים יהודים, ואין גדרם בני נח, ונראה לי יותר מזה גם אם גדר האבות הוא של בני נח לגדר קיום המצוות, אבל לעניין זה שנחשבים כבר לאבות האומה היהודית זה פשוט, ולכן אפשר להתייחס אליהם כבני ישראל. הרב אברהם פרל.
שאלה: מניינים מחודשים בהשתתפות נשים: רציתי לשאול לגבי תופעה שהחלה כמדומני לפני שנה. קמה קהילה קטנה ובראשה פרופ מסוים ומפורסם מבר אילן, אשר החלה לחדש חידושים בביכנ"ס האורתודוכסי הרגיל אותו אנו מכירים. החידושים הם בעיקר בנושא שוויוניות בין גברים לנשים. זה מתבטא בכך שהנשים קוראות בתורה, עולות למנין שבעה בקריאה, עולות חזניות במקום שמותר לילד קטן לעלות וכד. במנין קיימת מחיצה אך הבמה נמצאת בראשה כאשר חציה האחד אצל הגברים וחציה השני אצל הנשים. הקהילה נמצאת בירושלים. כאב לי מאוד לראות שזה הגיע כבר לערים אחרות. בעירי באו נציגים מהביכנ"ס בירושלים ודיברו עם כמה זוגות צעירים במקום, ואכן התגבשה לה קהילה שכל הזמן גדלה גם במודיעין. רציתי לשאול מה דעת הרבנים בענין, והאם יש הבדל במידה והשינויים לא נובעים מרצון לשוויוניות מצד הנשים, אלא מרצון להתקרב יותר לקב"ה ולהיות שותפות יותר בתפילה המסורתית? בנוסף, האם גבר שמתפלל במנין כמו זה יכול להוציא ציבור ידי חובה בביכנ"ס רגיל במקום אחר? כמו כן, הרבנים לא יוצאים עם פסק בפרהסיא בענין הנ"ל?
תשובה: העיקרון הוא שמנהגי ישראל בכלל, ומנהגי בית-הכנסת בפרט, לא נוצרו אתמול על-ידי מאן דהו. מנהגים אלו נתקדשו ונשתרשו במשך הדורות בעם-ישראל, ויש להקפיד על מנהגים אלו. שורש כל הניסיונות האלו לא מתוך קדושה וטהרה, אלא מתוך ניסיון ליצור קידמה ושיוויון מדומה. כל מי שיש בו יראת-שמים אמיתית לא ישתתף במנין כזה, מפני שכך מתחילה השבירה של מסורת ישראל, היום עושים כך ובעוד כמה זמן כתוצאה מזה, אף יתפללו נשים וגברים ממש ביחד. ומי שמתפלל במנין כזה, אין לפסול אותו בצורה אוטומטית מלהיות ש"ץ במקום אחר, שאולי הוא שוגג וחושב שזה ר וראוי, שהרי אקדמאים ייסדו את ה"מנין" הזה. ודאי שאין רוח הרבנים האורתודוקסים נוחה עם זה, וכנראה שהרבנים לא יודעים על זה, ולכן אין מגלים את דעתם בזה. לתשובת הרב יעקב אריאל שליט"א
שאלה: אבלות בכל ימי ספירת העומר: ע"פ המנהג בביתו של בעלי נוהגים מנהגי אבלות מפסח עד שבועות. לא רוכשים בגדים וחפצים (כלים ודברים לבית) חדשים ולא מברכים שהחינו על פירות עונה חדשים. אלא מלבד המנהגים של אי תספורת וחתונה. אשמח לדעת האם יש מקור למנהג זה של מנהגי אבלות בכל ימי הספירה. וכן האם יש מקור לענין לא לחדש ולברך שהחיינו. אנו אשכנזים- האם יש מנהג מקובל על אשכנזים בענין ממתי עד מתי נוהגים מנהגי אבלות. בביתי נהגו מפסח עד ל"ג או מר"ח אייר עד שבועות?
תשובה: יש נוהגים כשתי הדעות דהיינו מפסח עד עצרת אך אין חובה לעשות כן אלא כל אחד ישמור את מנהג אבותיו או מפסח עד לג בעומר או מר"ח אייר עד שבועות. אך המנהג שאת מביאה או. או. הוא לא מנהג ראוי, או שניהם או אחד מהם. איסור שהחיינו לא מוזכר בפוסקים אם כי יש מקומות שנהגו בכך, ועל כל משפחה לנהוג כמנהג משפחתה.
שאלה: קריאת שם שני לבן : אשתי ילדה בן ראשון ב"ה בשעה טובה ומוצלחת. שמעתי וקראתי בספר קוראי שמו שעדיף להימנע מנתינת 2 שמות לבן אם יודעים מראש שלא מתכוונים להשתמש בו. אך אבא של אבי נפטר לפני 4 שנים ואבי מאוד מאוד היה רוצה שאקרא לתינוק על שמו (יחיאל) ואני יודע שהדבר יסב עונג רב לאבי אך אשתי אינה מעוניינת לקרוא לו בשם זה אלא כשם שני ואנו יודעים בודאות שלא נשתמש בשם זה אפילו פעם אחת כל חייו. האם ניתן להתיר לקרוא לו בשם זה (מה גם שיש בו המילה "א-ל" וכתוב שאם אינו מופיע בתנ"ך עדיף שלא) או שמא אם יודעים אנו שזה רק מצד כיבוד ועונג לאבי אין לקבוע גורל הבן ע"ס זה?
תשובה: אם אביך לא ייפגע הימנע משם שני. הסבת עונג אינה סיבה מספקת.